MACSKÁK és KUTYÁK

MKE Gyermekkönyvtáros Szekció - taggyűlés és szakmai nap

Március 21-én délelőtt gyermekkönyvtárosok szállták meg ismét a FSZEK Terézvárosi Gyermekkönyvtárát. A Gyermekkönyvtáros Szekció ismételten itt tartotta meg az éves taggyűlését és az első szakmai napját. Szerencsére a szavazáshoz meglett a létszám – a gyermekkönyvtárak nagy része szinte minden nap fogad nem is egy csoportot -, így határozatképes volt a közgyűlés. Izgultunk nagyon, hiszen nem nagy a létszámunk, de végül Nyíregyházától Szombathelyig jöttek el a kollégák.

Először a beszámolóból lett kiemelve néhány tény, ami a 2023-as év örvendetes hozadéka volt. Ilyen, hogy, bár még mindig nem vagyunk nagy szekció, de a taglétszámunk nőtt; az új honlapunk jól működik, a programjaink sikeresen lezajlottak. A részleteket mindenki elolvashatta a kiküldött beszámolóban. A gazdasági beszámoló hasonlóan alakult, mint az előző évi. Az ellenőrző bizottság mindent rendben talált. A tagság elfogadta a 2023-as beszámolót.

Az idei év mozgalmasabbnak ígérkezik, mint az előző. Tavaly nem csak a VándorBagoly díjunk lett kiadva (a szentendrei gyermekkönyvtárosok kapták), hanem Gyomaendrőd is kapott dicsérő oklevelet, így még a tavasz folyamán hozzájuk is ellátogatunk. A másik jelentős esemény: az idén 50 éves a Szekció, amit lehetőségeinkhez képest szeretnénk emlékezetessé tenni. Már több könyvtáros szakmai lap is kért bennünket, hogy írjunk a Szekcióról, valamint az MKE is kér egy kisfilmet a youtube csatornájára. A vándorgyűlésig ez biztos el fog készülni. Tervezzük felkutatni az alapító tagok és a régi vezetőségi tagjaink közül a még élőket, velük az ősszel egy találkozót szervezni. Itt szeretném megragadni az alkalmat, hogy aki tud róluk valamit, valamint van képe a Szekció régebbi rendezvényeiről, vagy esetleg régi meghívó a programunkra, lefényképezi és eljuttattja hozzánk, azzal nagyban segítené munkánkat.

Szeretnénk megajándékozni előadóinkat, a programjainkon résztvevőket az idén apró ajándékokkal, a taggyűlés végén erre is történtek javaslatok, amik lassan meg is fognak valósulni, hiszen nem csak ötletelés történt, de a megvalósítás segítésére is volt jelentkező.

Másik változás az idei évben, lehetőség van arra, hogy a tagdíjon felül, aki úgy gondolja, minimum 1000 Ft-tal támogathatja a Szekciót. Valamint az idéntől szeretnénk segíteni 1. regisztrációs tagjainkat, hogy akinek nincs lehetősége arra, hogy akit a munkahelye kifizesse a Vándorgyűlésen való részvételét, az kérheti, hogy a Szekció a részvételi díját kifizesse, megadott költségkereten belül.

Végül Kucska Zsuzsa a Magyar Olvasástársaság kérését tolmácsolta, hogy a fenntarthatósági témahét keretében kérik, hogy a könyvtárak csatlakozzanak, küldjenek könyvajánlókat az állományukban található dokumentumokról.

Ezzel le is zártuk a taggyűlésünket, következett a várva várt szakmai nap. Ilyenkor mindig kerül a tarisznyánkba új ötlet, mellyel megörvendeztethetjük a könyvtárunkba betérő gyerekeket.

Elsőként a Varázskuckó mutatkozott be (Steinmacher Kornélia és Kőnig Zsófia), majd, mielőtt elmacskásodtunk volna a MacsKaland projektjüket játszhatta végig a társaság (egyéb információk: <https://varazskucko.com/>).

Utána egy lófarkas gyermekkönyvtáros, Halmai Gergő mesélt a könyvtárában zajló eseményekről, (FSZEK, Király utcai könyvtár). Végül a macskák után két tündéri kutyus következett: Bertalan és Barnabás. A helyiség elsötétült, a függöny felgördült, a fények kigyúltak a papírszínházban. A társaság pedig átadta magát az előadás csodájának…

Mint mindig, kellemes együttlét, nagy beszélgetések, nevetések, ötletelések lengték át szakmai napunkat.

Dr.Szecseiné Pápay Judit szekcióelnök